b'\n_START_ARTICLE_\nGEN energija\n_START_SECTION_\nZgodovina\n_START_PARAGRAPH_\nDru\xc5\xbeba GEN energija, d.o.o. je nastala na podlagi sklepa vlade v juniju leta 2001, kot pravni naslednik slovenskih vlagateljev v Nuklearno elektrarno Kr\xc5\xa1ko (NEK), z namenom, da po ureditvi razmerij z Republiko Hrva\xc5\xa1ko, nanjo prenese svoj poslovni dele\xc5\xbe v NEK. _NEWLINE_GEN energija od leta 2011 naprej deluje v Informacijskem sredi\xc5\xa1\xc4\x8du GEN, kjer poleg upravnih funkcij podjetja delujeta tudi Center vodenja GEN in interaktivni center za obiskovalce Svet energije.\n_START_SECTION_\nSkupina GEN\n_START_PARAGRAPH_\nSkupina GEN je vodilna slovenska elektroenergetska skupina, ki zdru\xc5\xbeuje podjetja za proizvodnjo elektri\xc4\x8dne energije, tr\xc5\xbeenje in prodajo ter razvoj. Krovna dru\xc5\xbeba v skupini GEN je podjetje GEN energija, d.o.o.\n_START_SECTION_\nTr\xc5\xbeenje in prodaja\n_START_PARAGRAPH_\nSkupina GEN zagotavlja u\xc4\x8dinkovito tr\xc5\xbeenje elektri\xc4\x8dne energije, infrastruktura za \xc4\x8dezmejno trgovanje na debelo pa zagotavlja vse cenovne podatke in informacije, potrebne za optimalno izrabo proizvodnih virov. V letu 2008 so vzpostavili funkcijo trgovanja z elektri\xc4\x8dno energijo za dan vnaprej (trgovanje \xc2\xbbday-ahead\xc2\xab) in trgovanja znotraj dneva (trgovanje \xc2\xbbintra-day\xc2\xab), ki je v sodelovanju s CV GEN tudi v letu 2017 opravljala svojo funkcijo prodaje prese\xc5\xbekov elektri\xc4\x8dne energije in nakupov elektri\xc4\x8dne energije, kadar je te primanjkovalo. S trgovanjem z elektri\xc4\x8dno energijo na doma\xc4\x8dem in tujih trgih se v skupini GEN ukvarja dru\xc5\xbeba GEN-I.\n_START_SECTION_\nInvesticije in razvoj\n_START_PARAGRAPH_\nSkupina GEN je med najmo\xc4\x8dnej\xc5\xa1imi investicijskimi skupinami v Sloveniji, saj z rednimi vzdr\xc5\xbeevalnimi deli in investicijskimi vlaganji dosegajo visoko razpolo\xc5\xbeljivost in obratovalno zanesljivost vseh proizvodnih enot. Na letni ravni v povpre\xc4\x8dju vlagajo cca. 100 mil \xe2\x82\xac. Med najve\xc4\x8djimi rednimi investicijami je remont (vsakih 18 mesecev) in posodobitve v Nuklearni elektrarni Kr\xc5\xa1ko, vlaganje v nove hidroelektrarne na Spodnji Savi (kasneje tudi srednji) in vlaganje v nove nadomestne plinske bloke v TEB. Eden osrednjih strate\xc5\xa1kih razvojnih projektov skupine GEN je projekt na\xc4\x8drtovanja in priprave na gradnjo drugega bloka jedrske elektrarne v Kr\xc5\xa1kem JEK 2 .\n_START_SECTION_\nCenter vodenja GEN\n_START_PARAGRAPH_\nV Centru vodenja GEN daljinsko upravljajo proizvodnjo Hidroelektrarn na spodnji Savi (HE Bo\xc5\xa1tanj, HE Arto-Blanca, HE Kr\xc5\xa1ko) in planirajo in nadzorujejo proizvodnjo za HE Bre\xc5\xbeice, ki jo zaenkrat \xc5\xa1e neposredno upravlja dru\xc5\xbeba HESS, ter proizvodnjo Savskih elektrarn Ljubljana (HE Moste, HE Mav\xc4\x8di\xc4\x8de, HE Medvode, HE Vrhovo), Termoelektrarne Brestanica in Nuklearne elektrarne Kr\xc5\xa1ko.'